การเริ่มต้นออกกำลังกายด้วยการเดิน มีความสำคัญอย่างไร
การเริ่มต้นออกกำลังกายด้วยการเดิน มีความสำคัญคือ ทำอย่างไรจึงจะทำให้ขาแข็งแรงขึ้น โดยไม่ให้เมื่อยหรือปวดเกินไป ทำอย่างไรจึงจะทำให้หัวใจทำงานมากขึ้น โดยไม่ให้เหนื่อยหรือเพลียเกินไป เพราะระยะแรกเหมือนกับการวางรากฐานสำคัญสำหรับวิถีชีวิตใหม่ ของการออกกำลังกายเป็นประจำทุกวันโดยไม่เบื่อ ไม่ย่อท้อ ตรงกันข้ามกลับเต็มไปด้วยความสนุกสนาน และกระตือรือร้น ทั้งหมดนี้สามารถจะทำได้ด้วยการ “เดิน”
พยายามอย่าทำให้การเริ่มต้นเดินเป็นเรื่องยุ่งยากหรือวุ่นวาย ไม่ต้องมีพิธีรีตอง ไม่ต้องตระเตรียมอะไรเป็นพิเศษ ไม่ต้องซื้อเครื่องมือเครื่องใช้ใหม่อะไรทั้งสิ้น ขอเพียงแค่ให้เริ่มต้นเดินเท่านั้นก็พอ ขอให้แบ่งเวลาเพียง 30 นาที ทุกวันเว้นวันสำหรับการเดินเพื่อสุขภาพ จำง่าย ๆ ว่าวันคี่เดิน 30 นาที วันคู่ออกกำลังกายเพิ่มเติม

เหตุผลที่ให้เดินวันเว้นวัน เพื่อให้มีวันพัก 1 วัน ร่างกายยังไม่คุ้นเคยกับการออกกำลังกายสม่ำเสมอเป็นประจำ หากให้เดินทุกวันในระยะแรก อาการปวดเมื่อยล้า กล้ามเนื้ออักเสบจะมีมากไป จนอาจทำให้ท้อ เลยพาลเลิกปฏิบัติวันที่ไม่ต้องเดินจึงเป็นวันที่เปิดโอกาสให้ร่างกายได้พักผ่อนจากความเมื่อยล้า จะได้พร้อมที่จะเดินอีกในวันถัดไป

สำหรับวันคี่ที่ให้เดิน 30 นาที ขอให้เดินเร็วกว่าท่าเดินธรรมดาเล็กน้อย เดินเหมือนมีธุระจะรีบไปะ ด้วยฝีเท้าสม่ำเสมอ คงเส้นคงวา ตั้งแต่นาทีแรกจนนาทีที่ 30 จำไว้ว่าอย่าวัดระยะทางที่เดินได้เป็นอันขาด มุ่งแต่ที่เวลา 30 นาทีของการเดินเท่านั้น เพราะหากเอาระยะทางมาเกี่ยวด้วยในตอนนี้ ก็จะอดที่จะคำนวณอัตราเร็วของการเดินไม่ได้ พยายามแข่งกับตัวเองเพื่อทำลายสถิติของตน ด้วยการเร่งฝีเท้าเร็วขึ้นก่อนเวลาที่ควร เพราะต้องการให้ก้าวเดินอย่างสม่ำเสมอมั่นคง ไม่ใช้เดินจนเหนื่อยหอบตัวโยน

พยายามผนวกการเดินในวันคี่ให้เข้ากับกิจวัตรประจำวันได้ยิ่งดี เช่นตื่นเช้ากว่าธรรมดาสักนิดหนึ่ง แล้วเดินสัก 30 นาที หรือลงรถเมล์ก่อนถึงที่ทำงานสัก 2 ป้าย แล้วเดินต่อไปทำงานหรือพักเที่ยงหาร้านอาหารที่ไกลที่ทำงานหน่อยเดินไป และรับประทานอาหารให้น้อยกว่าปกติเล็กน้อย เสร็จแล้วเดินกลับ พยายามจดบันทึกการออกกำลังกายลงไว้เป็นหลักฐานทุกวัน อย่าให้ขาด เพราะจะได้อ้างอิงหรือตรวจสอบได้ภายหลัง
เวชศาสตร์ฟื้นฟู